ఈ ఏడాది రెండు డ్రీమ్‌లైనర్లు... 2017లో మరో నాలుగు సరఫరా..
-బోయింగ్‌ ఆసియా పసిఫిక్‌ సీనియర్‌ ఉపాధ్యక్షులు దినేష్‌ కెస్కర్‌
న్యూఢిల్లీ : అమెరికాకు చెందిన విమానాల తయారీ సంస్థ బోయింగ్‌ ఈ ఏడాది ఎయిర్‌ఇండియాకు రెండు డ్రీమ్‌ లైనర్ల్‌ను సరఫరా చేయనుంది. మరో నాలుగు వచ్చే ఏడాదికి అందించడంతో మొత్తం 27 డ్రీమ్‌లైనర్ల్‌ విమానాలు అందించే ఆర్డర్‌ పూర్తవుతుందని బోయింగ్‌ ఆసియా పసిఫిక్‌ విక్రయాల విభాగం సీనియర్‌ వైస్‌ ప్రెసిడెంట్‌ దినేష్‌ కెస్కర్‌ అన్నారు. నవంబర్‌లో ఈ ప్రక్రియ ప్రారంభమవుతుందని ఆయన తెలిపారు. మొదటి విమానం నవంబర్‌లో..రెండో విమానం డిసెంబర్లో సరఫరా చేస్తామని పేర్కొన్నారు. మిగతా నాలుగింటిని 2017లో సరఫరా చేస్తామని దినేష్‌ వెల్లడించారు. నూతన విమానయాన రంగ పాలసీలోని పలు అభివృద్ధి అంశాలను వివరించారు. ముఖ్యంగా ప్రాంతీయ అనుసంధాన పథకం, 5/20 విదేశీ నిబంధన తొలగింపును స్వాగతించారు. 0/20 నిబంధనతో...ఐదేండ్ల నిర్వహణ అనుభవం అవసరం వుండదు. దేశీయ క్యారియర్లు 20 విమానాలను కలిగి వుంటే చాలు. చక్కగా విదేశాలకు తమ సర్వీసులను నడిపే సౌలభ్యాన్ని ఈ పాలసీ కల్పిస్తుందని ఆయన పేర్కొన్నారు. ఇక ఎయిర్‌ ఇండియా వద్ద ఇప్పటి వరకు 21 డ్రీమ్‌ లైనర్ల ఉన్నాయి. జనవరి 2006లో బోయింగ్‌ సంస్థకు ఎయిర్‌ఇండియా మొత్తం 68 బోయింగ్‌ విమానాలు ఆర్డరు ఇచ్చింది. ఇందులో 27 డ్రీమ్‌లైనర్ల, 41 బోయింగ్‌ బీ-777, బీ-737-800 విమానాలు ఉన్నాయి. అయితే నాలుగేండ్ల క్రితం ఎయిర్‌ఇండియా తొలిసారిగా తన విమాన సర్వీసుల్లోకి డ్రీమ్‌లైనర్లను ప్రవేశపెట్టింది. కానీ అప్పట్లో పలు సాంకేతిక సమస్యలు ఎదురయ్యాయి.
మీ స్నేహితులకు రికమెండ్ చెయ్యండి